text: Ugens vejr bliver en blandet fornøjelse
  03 juli 2017 kl. 08.59
  Uge 27 fortsætter, hvor uge 26 slap på vejrfronten. De kommende dage byder på alt fra sol til regn.
  Kalenderen siger sommer og juli, men det lader til, at vejrguderne kører efter en anden kalender. Det varme sommervejr lader i hvert fald vente på sig.
  Blæst, byger og temperaturer under 20 grader er, hvad det sommerhungrende folk må nøjes med i starten af ugen.
  - Det starter egentlig ganske anstændigt mandag, men ret hurtigt bliver det mere skyet vestfra med byger, der lokalt kan blive med hagl og torden, siger Anja Bodholdt, vagthavende meteorolog ved DMI, til Ritzau.
  Hendes bedste bud på noget, der kunne minde om en sommerdag, er torsdag, hvor vinden aftager, vejret bliver tørt og temperaturerne sniger sig op på 20 grader.
  Det sommerlige vejr kan dog vise sig at blive en kort fornøjelse ifølge de nuværende prognoser. Fredag og resten af weekenden bliver det overskyet med regn og byger mange steder. Temperaturerne holder sig dog oppe på 16 til 21 grader.
  